BILAG III.2

Bevismidler i forbindelse med Dublin-konventionen (Teksten vedtaget af Rådet den 20. juni 1994)

I. Principper i forbindelse med bevisførelse

Den måde, som bevismidlerne anvendes på for at fastslå, hvilken stat der er ansvarlig for behandlingen af en asylansøgning, er af afgørende betydning for gennemførelsen af Dublin-konventionen af 15. juni 1990.

Ansvaret for behandling af en asylansøgning skal i princippet placeres ved hjælp af mindst mulig bevisførelse.

Hvis der stilles for store krav til bevisførelsen, vil proceduren for ansvarsplaceringen i sidste instans vare længere end den egentlige behandling af asylansøgningen. Konventionen vil i så fald slet ikke få den tilstræbte virkning, tværtimod vil den komme i modstrid med et af sine mål, da ventetiderne vil skabe en ny kategori »refugees in orbit«, dvs. asylansøgere, hvis ansøgning ikke kan behandles, så længe procedurerne i henhold til Dublin-konventionen ikke er afsluttet.

Hvis bevisreglerne gøres for strenge, vil medlemsstaterne ikke påtage sig deres ansvar, og konventionen vil kun sjældent blive anvendt. De medlemsstater, der har nationale registre, der er mere udbygget end andre medlemsstaters, vil desuden blive ramt, da det vil være lettere at bevise deres ansvar.

Medlemsstaterne bør også acceptere at påtage sig ansvaret for behandling af en asylansøgning på grundlag af et indiciebevis, når det af en helhedsvurdering af asylansøgerens situation fremgår, at den pågældende medlemsstat efter al sandsynlighed har ansvaret.

Medlemsstaterne undersøger på grundlag af alle foreliggende bevismidler, herunder asylansøgerens erklæringer, i fællesskab og i en loyal samarbejdsånd, om det konsekvent kan begrundes, at en medlemsstat er ansvarlig.

Liste A og B er udarbejdet på baggrund af ovennævnte overvejelser.

II. Generelle bemærkninger vedrørende liste A og B

Det er blevet fundet nødvendigt at udarbejde to lister med bevismidler: beviser i liste A samt indicier i liste B (se bilaget).

Den første liste (liste A) omfatter beviser. Disse udgør ifølge liste A et klart bevis for ansvar i medfør af Dublin-konventionen, for så vidt de ikke kan gendrives ved hjælp af et modbevis (f. eks. bevis for at dokumenterne er falske).

Den anden (liste B) er ikke restriktiv og omfatter bevismidler i form af indikationer, der kan bruges inden for rammerne af Dublin-konventionen. Der er tale om bevismidler med værdi som indicier. Indicier ifølge liste B kan undertiden, alt efter den beviskraft, der tillægges dem, være tilstrækkelige til at placere ansvaret. De kan i princippet afvises.

Listerne kan revideres på baggrund af de erfaringer, der gøres.

Det skal dog understreges, at de forskellige elementers beviskraft kan variere efter de særlige omstændigheder ved hvert enkelt tilfælde. Ved en inddeling i beviser og indicier forekommer det nødvendigt at differentiere efter bevisets genstand. F. eks. kan et fingeraftryk være bevis for en asylansøgers ophold i en medlemsstat, hvorimod det med hensyn til spørgsmålet om, hvorvidt asylansøgeren ved indrejse har passeret en bestemt ydre grænse, kun kan tjene som et indicium.

Denne differentiering gør det nødvendigt at udarbejde en særskilt liste over beviser (liste A) og indicier (liste B) for hver enkelt bevisgenstand i forbindelse med Dublin-konventionen: den opdeling af bevismidler efter genstand, som er indeholdt i bilaget, er udarbejdet på denne måde.

Officielle dokumenters beviskraft er ikke altid den samme i alle medlemsstater. Samme dokumenttype kan være udstedt med forskelligt formål og af forskellige myndigheder i de enkelte medlemsstater.

a) Liste A

Beviserne i liste A er et klart bevis for, at en medlemsstat er ansvarlig for behandling af en asylansøgning, hvis de ikke gendrives ved hjælp af et modbevis (f. eks. bevis for, at et dokument er forfalsket).

Den enkelte medlemsstat skal med henblik herpå indsende modeller af sine forskellige administrative dokumenter, efter inddelingen i liste A. Disse forskellige dokumentmodeller vil blive samlet i den generelle vejledning for anvendelse af Dublin-konventionen. Dette vil gøre systemet mere effektivt, og man undgår at blive vildledt, hvis asylansøgere forelægger falske dokumenter. Nogle af bevismidlerne på liste A er de bedst mulige instrumenter i forbindelse med anvendelsen af artikel 4 og artikel 5, stk. 1-4, i Dublin-konventionen.

b) Liste B

Liste B indeholder indicier, der alt efter beviskraften i det enkelte tilfælde er tilstrækkelige til at placere ansvaret for sagsbehandlingen.

Disse elementer kan være meget nyttige i praksis. De kan dog ikke, selv om der foreligger flere af dem på samme tid, sidestilles med dem, der er anført i liste A, og føres som bevis for den pågældende medlemsstats ansvar.

Selv om disse elementer ikke er bevismidler, giver de imidlertid mulighed for at fastslå, hvilken medlemsstat der med fordel kunne opfordres til at finde ud af, om vedkommende faktisk er ansvarlig i henhold til konventionen.

Den pågældende stat kontrollerer i sine forskellige registre, om den er ansvarlig.

Hvis der er flere mulige ansvarlige medlemsstater, skal den medlemsstat, der først fik forelagt asylansøgningen, finde frem til den stat, der har det største ansvar i henhold til Dublin-konventionen efter princippet i artikel 3, stk. 2, hvori det hedder, at ansvarskriterierne finder anvendelse i den i konventionen anførte rækkefølge.

Man skulle herved kunne undgå, at en asylansøger overføres fra stat til stat, hvilket ville besværliggøre procedurerne og forlænge undersøgelsesperioden.

Specielt hvis en asylansøger rejser gennem flere medlemsstater, inden han indgiver en ansøgning i den sidste medlemsstat, betyder dette, at den sidste medlemsstat ikke skal nøjes med at forhøre sig hos den stat, som asylansøgeren sidst er rejst igennem.

Hvis der er konkrete indikationer om, at flere medlemsstater kan være ansvarlige, påhviler det den stat, hvor ansøgningen er indgivet, at bestræbe sig på at fastslå, hvilken af disse stater der under hensyn til ansvarlighedsrangfølgen efter Dublin-konventionen er forpligtet til at behandle asylansøgningen.

Bilag til bilag III.2

LISTE A

A. BEVISMIDLER

I. Fastlæggelse af, hvilken stat der er ansvarlig for behandlingen af en asylansøgning

1. Lovlig bopæl i en medlemsstat for et familiemedlem, der dér er anerkendt som flygtning (artikel 4)

Beviser

- skriftlig bekræftelse fra den anden medlemsstat

- registerudskrifter

- opholdstilladelser udstedt til den person, der har opnået status som flygtning

- skriftlig attestation af slægtskabet, hvis sådan attestation er til rådighed

- samtykke fra vedkommende personer.

2. Opholdstilladelser, som stadig er gyldige (artikel 5, stk. 1 og 3), eller som er udløbet mindre end to år tidligere (samt ikrafttrædelsesdato) (artikel 5, stk. 4)

Beviser

- opholdstilladelse

- udskrift af udlændingeregister eller tilsvarende register

- oplysninger eller bekræftelse af oplysninger fra den medlemsstat, der har udstedt opholdstilladelsen.

3. Gyldigt visum (artikel 5, stk. 2 og 3) og visum, som er udløbet mindre end seks måneder tidligere (samt ikrafttrædelsesdato) (artikel 5, stk. 4)

Beviser

- udstedt visum (gyldigt eller udløbet, jf. ovenfor)

- udskrift af udlændingeregister eller tilsvarende register

- oplysninger eller bekræftelse af oplysninger fra den medlemsstat, der har udstedt visummet.

4. Ulovlig indrejse (artikel 6, stk. 1) og lovlig indrejse i en medlemsstat via en ydre grænse (artikel 7, stk. 1)

Beviser

- indrejsestempel i et falsk eller forfalsket pas

- udrejsestempel fra en stat, som grænser op til en medlemsstat under hensyntagen til den rejserute, som asylansøgeren har benyttet, samt til datoen for grænsepassagen

- rejsehjemmel, som muliggør sikker konstatering af indrejsen via en ydre grænse

- indrejsestempel eller tilsvarende påtegning i rejsehjemmelen.

5. Udrejse af medlemsstaternes område (artikel 3, stk. 7)

Beviser

- udrejsestempel

- udskrift af tredjelands registre (opholdsbevis)

- rejsehjemmel, som muliggør sikker konstatering af udrejse via en ydre grænse

- oplysninger eller bekræftelse af oplysninger fra den medlemsstat, fra hvilken asylansøgeren har forladt medlemsstaternes område

- stempel fra en tredjestat, som grænser op til en medlemsstat, under hensyntagen til den rejserute, som asylansøgeren har benyttet, samt til datoen for grænsepassagen.

6. Ophold i mindst seks måneder forud for indgivelsen af asylansøgningen i den medlemsstat, i hvilken ansøgningen indgives (artikel 6, stk. 2)

Beviser

Officielle beviser efter national lovgivning for, at udlændingen har opholdt sig i medlemsstaten i mindst seks måneder forud for indgivelse af asylansøgningen.

7. Tidspunktet for indgivelse af asylansøgningen (artikel 8)

Beviser

- det af asylansøgeren indgivne ansøgningsskema

- rapport optaget af myndighederne

- fingeraftryk taget i forbindelse med indgivelse af asylansøgningen

- udskrift af registre og tilsvarende kartoteker

- skriftlig rapport udfærdiget af myndighederne til attestation af, at der er indgivet asylansøgning.

II. Forpligtelse for den medlemsstat, der er ansvarlig for behandlingen af en asylansøgning, til igen at tillade indrejse for eller til at tilbagetage en asylansøger

1. Verserende elle tidligere behandling af en asylansøgning (artikel 10, stk. 1, litra c), d) og e))

Beviser

- det af asylansøgeren indgivne ansøgningsskema

- rapport optaget af myndighederne

- fingeraftryk taget i forbindelse med indgivelse af asylansøgningen

- udskrift af registre og tilsvarende kartoteker

- skriftlig rapport udfærdiget af myndighederne til attestation af, at der er indgivet asylansøgning.

2. Udrejse af medlemsstaternes område (artikel 10, stk. 3)

Beviser

- udrejsestempel

- udskrift af tredjelands registre (opholdsbevis)

- stempel fra en tredjestat, som grænser op til en medlemsstat, under hensyntagen til den rejserute, som asylansøgeren har benyttet, samt til datoen for grænsepassagen

- skriftligt bevis fra myndighederne for, at udlændingen faktisk er blevet udsendt.

3. Udsendelse af medlemsstaternes område (artikel 10, stk. 4)

Beviser

- skriftligt bevis fra myndighederne for, at udlændingen faktisk er blevet udsendt

- udrejsestempel

- bekræftelse af oplysninger om, at udsendelse har fundet sted fra et tredjeland.

LISTE B

B. INDICIER

I. Fastlæggelse af, hvilken stat der er ansvarlig for behandlingen af en asylansøgning

1. Lovlig bopæl i en medlemsstat for et familiemedlem, der dér er anerkendt som flygtning (artikel 4)

Indicier (1)

- oplysninger fra asylansøgeren

- oplysninger eller bekræftelse af oplysninger fra en international organisation som f. eks. UNHCR.

2. Opholdstilladelser, som stadig er gyldige (artikel 5, stk. 1 og 3) eller som er udløbet mindre end to år tidligere (samt ikrafttrædelsesdato) (artikel 5, stk. 4)

Indicier

- oplysninger fra asylansøgeren

- oplysninger eller bekræftelse af oplysninger fra en international organisation som f.eks. UNHCR

- oplysninger eller bekræftelse af oplysninger fra den medlemsstat, der ikke har udstedt opholdstilladelse

- oplysninger eller bekræftelse af oplysninger fra familiemedlemmer, medrejsende mv.

3. Gyldigt visum (artikel 5, stk. 2 og 3) og visum, som er udløbet mindre end seks måneder tidligere (samt ikrafttrædelsesdato) (artikel 5, stk. 4)

Indicier

- oplysninger fra asylansøgeren

- oplysninger eller bekræftelse af oplysninger fra en international organisation som f. eks. UNHCR

- oplysninger eller bekræftelse af oplysninger fra den medlemsstat, der ikke har udstedt visum

- oplysninger eller bekræftelse af oplysninger fra familiemedlemmer, medrejsende mv.

4. Ulovlig indrejse (artikel 6, stk. 1) og lovlig indrejse i en medlemsstat via en ydre grænse (artikel 7, stk. 1)

Indicier

- oplysninger fra asylansøgeren

- oplysninger eller bekræftelse af oplysninger fra en international organisation som f. eks. UNHCR

- oplysninger eller bekræftelse af oplysninger fra en anden medlemsstat eller et tredjeland

- oplysninger eller bekræftelse af oplysninger fra familiemedlemmer, medrejsende mv.

- fingeraftryk bortset fra tilfælde, hvor myndighederne har taget fingeraftryk i forbindelse med passagen af den ydre grænse. I så fald udgør aftrykkene bevis i henhold til liste A

- rejsehjemmel

- hotelregninger

- adgangskort til offentlige eller private institutioner i medlemsstaterne

- beviser for aftale hos læge, tandlæge eller lignende

- oplysninger, som godtgør, at asylansøgeren har været i forbindelse med en menneskesmuglerorganisation eller et rejsebureau

- andre forhold.

5. Udrejse fra medlemsstaternes område (artikel 3, stk. 7)

Indicier

- oplysninger fra asylansøgeren

- oplysninger eller bekræftelse af oplysninger fra en international organisation som f. eks. UNHCR

- oplysninger eller bekræftelse af oplysninger fra en anden medlemsstat

- ad artikel 3, stk. 7, og artikel 10, stk. 3: udrejsestempel, når asylansøgeren har været borte fra medlemsstaternes område i et tidsrum på mindst tre måneder

- oplysninger eller bekræftelse af oplysninger fra familiemedlemmer, medrejsende mv.

- fingeraftryk bortset fra tilfælde, hvor myndighederne har taget fingeraftryk i forbindelse med passagen af den ydre grænse. I så fald udgør aftrykkene bevis i henhold til liste A

- rejsehjemmel

- hotelregninger

- beviser for aftale hos læge, tandlæge eller lignende

- oplysninger, som godtgør, at asylansøgeren har været i forbindelse med en menneskesmuglerorganisation eller et rejsebureau

- andre forhold.

6. Ophold i mindst seks måneder forud for indgivelsen af asylansøgningen i den medlemsstat, hvor ansøgningen indgives (artikel 6, stk. 2)

Indicier

- oplysninger fra asylansøgeren

- oplysninger eller bekræftelse af oplysninger fra en international organisation som f. eks. UNHCR

- oplysninger eller bekræftelse af oplysninger fra familiemedlemmer, medrejsende mv.

- oplysninger givet til udlændinge, hvis ophold tolereres

- fingeraftryk bortset fra tilfælde, hvor myndighederne har taget fingeraftryk i forbindelse med passagen af den ydre grænse. I så fald udgør aftrykkene bevis i henhold til liste A

- rejsehjemmel

- hotelregninger

- beviser for aftale hos læge, tandlæge eller lignende

- oplysninger, som godtgør, at asylansøgeren har været i forbindelse med en menneskesmuglerorganisation eller et rejsebureau

- andre forhold.

7. Tidspunktet for indgivelse af asylansøgningen (artikel 8)

Indicier

- oplysninger fra asylansøgeren

- oplysninger eller bekræftelse af oplysninger fra en international organisation som f. eks. UNHCR

- oplysninger eller bekræftelse af oplysninger fra familiemedlemmer, medrejsende mv.

- oplysninger eller bekræftelse fra en anden medlemsstat.

II. Forpligtelse for den medlemsstat, der er ansvarlig for behandlingen af en asylansøgning, til igen at tillade indrejse for eller til at tilbagetage en asylansøger

1. Verserende eller tidligere behandling af en asylansøgning (artikel 10, stk. 1, litra c), d) og e))

Indicier

- oplysninger fra asylansøgeren

- oplysninger eller bekræftelse af oplysninger fra en international organisation som f. eks. UNHCR

- oplysninger eller bekræftelse af oplysninger fra en anden medlemsstat.

2. Udrejse fra medlemsstaternes område (artikel 10, stk. 3)

Indicier

- oplysninger fra asylansøgeren

- oplysninger eller bekræftelse af oplysninger fra en international organisation som f. eks. UNHCR

- oplysninger eller bekræftelse af oplysninger fra en anden medlemsstat

- udrejsestempel, når asylansøgeren har været borte fra medlemsstaternes område i et tidsrum på mindst tre måneder

- oplysninger eller bekræftelse af oplysninger fra familiemedlemmer, medrejsende mv.

- fingeraftryk bortset fra tilfælde, hvor myndighederne har taget fingeraftryk i forbindelse med passagen af den ydre grænse. I så fald udgør aftrykkene bevis i henhold til liste A

- rejsehjemmel

- hotelregninger

- beviser for aftale hos læge, tandlæge eller lignende

- oplysninger, som godtgør, at asylansøgeren har været i forbindelse med en menneskesmuglerorganisation eller et rejsebureau

- andre forhold.

3. Udsendelse fra medlemsstaternes område (artikel 10, stk. 4)

Indicier

- oplysninger fra asylansøgeren

- oplysninger eller bekræftelse af oplysninger fra en international organisation som f. eks. UNHCR

- udrejsestempel, når asylansøgeren har været borte fra medlemsstaternes område i et tidsrum på mindst tre måneder

- oplysninger eller bekræftelse af oplysninger fra familiemedlemmer, medrejsende mv.

- fingeraftryk bortset fra tilfælde, hvor myndighederne har taget fingeraftryk i forbindelse med passagen af den ydre grænse. I så fald udgør aftrykkene bevis i henhold til liste A

- rejsehjemmel

- hotelregninger

- beviser for aftale hos læge, tandlæge eller lignende

- oplysninger, som godtgør, at asylansøgeren har været i forbindelse med en menneskesmuglerorganisation eller et rejsebureau

- andre forhold.

(1) Indicier skal altid følges op af et bevis som anført i liste A.